แบงก์เร่งเติมเงินตู้เอทีเอ็มรับสงกรานต์
ธนาคารพาณิชย์พาเหรดเติมเงินตู้เอทีเอ็ม รองรับลูกค้ากดใช้ช่วงวันหยุดเทศกาลสงกรานต์ คาดรวมกันมากกว่าแสนล้าน
3 เม.ย. 2562

ธนาคารพาณิชย์พาเหรดเติมเงินตู้เอทีเอ็ม รองรับลูกค้ากดใช้ช่วงวันหยุดเทศกาลสงกรานต์ คาดรวมกันมากกว่าแสนล้าน
รายงานข่าวจากธนาคารกรุงเทพ ในช่วงวันหยุดเทศกาลสงกรานต์ธนาคารได้มีการสำรองเงินสดไว้ให้บริการแก่ลูกค้าเพิ่มเติมจากภาวะปกติโดยรวมทั้งสิ้นประมาณ 3.6 หมื่นล้านบาท ผ่านช่องทางบริการเอทีเอ็มที่มี 1 หมื่นกว่าจุดทั่วประเทศ และลูกค้ายังสามารถใช้บริการของทางธนาคารได้
นอกจากนี้ ลูกค้าสามารถทำธุรกรรมทางการเงินผ่านช่องทางดิจิทัลได้ฟรีโดยไม่เสียค่าธรรมเนียม ทั้งช่องทางบริการผ่านโทรศัพท์มือถือ บัวหลวง เอ็มแบงก์กิ้ง และช่องทางบริการทางอินเทอร์เน็ต บัวหลวง ไอแบงก์กิ้ง ทั้งธุรกรรมโอนเงินข้ามเขต โอนเงินต่างธนาคารแบบทันที โอนเงินพร้อมเพย์ การชำระบิลค่าสินค้าและบริการ และบริการเติมเงิน
ด้านธนาคารกสิกรไทยเตรียมสำรองเงินสดสำหรับให้บริการในสาขาและเครื่องเอทีเอ็ม เพื่อรองรับการใช้จ่ายช่วงวันหยุดยาวในเทศกาลสงกรานต์รวมทั้งสิ้น 3 หมื่นล้านบาท เป็นการสำรองเงินสดเพื่อเครื่องเอทีเอ็ม (K-ATM) ที่มีอยู่จำนวนกว่า 9,267 เครื่องทั่วประเทศ เป็นจำนวน 2.11 หมื่นล้านบาท แบ่งเป็นการสำรองเพื่อบรรจุเครื่องเอทีเอ็มในเขตกรุงเทพฯ จำนวน 8,800 ล้านบาท และเอทีเอ็มในเขตภูมิภาคจำนวน 1.23 หมื่นล้านบาท
สำหรับ ธนาคารไทยพาณิชย์ได้เตรียมความพร้อมสำรองธนบัตรเพื่อรองรับการใช้บริการของลูกค้า 3.75 หมื่นล้านบาท แบ่งเป็นในโดยสำรองเพิ่มขึ้นจากปีที่ผ่านมา เนื่องจากคาดการณ์ว่าประชาชนจะมีความต้องการใช้เงินสดเพิ่มขึ้น เนื่องจากวันที่ 12 เม.ย. 2562 เป็นวันหยุดราชการเพิ่มเป็นกรณีพิเศษอีก 1 วัน
ขณะที่ธนาคารธนชาตสำรองเงินสด 8,500 ล้านบาท รับเทศกาลสงกรานต์เพิ่มขึ้นจากเทศกาลสงกรานต์ปีก่อน 600 ล้านบาทเนื่องจากปีนี้มีวันหยุดสงกรานต์เพิ่มขึ้น 1 วัน
ทั้งนี้ปีที่ผ่านมาธนาคารพาณิชย์ได้สำรองเงินสดรองรับลูกค้าในช่วงวันหยุดเทศกาลสงกรานต์กว่า 1 แสนล้านบาท